חרדים אנוסים

כוונת המונח

לרוב, המונח חרדים אנוסים מתייחס לאלו אשר נולדו בתוך החברה החרדית, או שהצטרפו אליה בהמשך חייהם, וניהלו בעבר אורח חיים חרדי לכל דבר, אלא שבשלב מסוים הם עוברים מעין הליך פנימי של יציאה בשאלה, הגורם להם להפסיק להגדיר את השקפתם כחרדית; עם זאת, הם ממשיכים להתנהל כחרדים למראית עין. יש להבדיל בינם לבין יהודים חרדים אשר אינם מקיימים את כל מצוות היהדות החרדית וחוקיה, אך ממשיכים להגדיר עצמם כחרדים וכחלק מהחברה החרדית.
החרדים האנוסים ממשיכים להתלבש ולהסתפר כחרדים, לשמור שבת למראית עין, להניח תפילין או, אצל נשים, להדליק נרות שבת ולכסות את השיער ולשמור על שאר חוקי הדת והחברה שהם חיים בה, אך בדרך כלל, בעת שהם בסתר או נמצאים בחברת אנשים מסוימים, הם אינם מקיימים את המצוות והחוקים ההם.

סיבות לקיום אורח חיים חרדי אנוס

החרדים האנוסים בוחרים להמשיך בקיום אורח החיים החרדי כלפי חוץ, אף על פי שמבחינה השקפתית הם אינם מגדירים עצמם כחרדים, ועל פי רוב, גם לא כמאמינים בדת היהודית. בדרך כלל, הסיבות לכך הן משפחתיות וחברתיות. חרדים אנוסים רבים הם נשואים לנשים ואבות לילדים, והם מעדיפים להמשיך לשמור על התא המשפחתי תוך שמירה על אורח חיים חרדי למראית עין, על פני יציאה בשאלה גלויה שעלולה להוביל לפירוקו. אחרים עושים זאת מסיבות חברתיות - החשש מנידוי על ידי הקהילה והמשפחה. סיבות אחרות לקיום אורח החיים האמור יכולות להיות כלכליות, כמו למשל כשמדובר בבעלי עסקים הפועלים בתוך החברה החרדית, או לחלופין בבני אדם התלויים כלכלית בהורים או במשפחה ואינם מסוגלים בשלב זה לכלכל את עצמם באופן עצמאי.
הסיבות המוזכרות מצויות יותר בקרב אנשים מבוגרים יחסית, שלרוב הם גם בעלי משפחות. עם זאת, קיימים גם חרדים אנוסים צעירים ורווקים.

חרדים אנוסים ויציאה בשאלה

על פי רוב, המונח "חרדים אנוסים" הוא מונח נפרד מיציאה בשאלה, שכן בעוד היוצאים בשאלה מנהלים, על פי רוב, אורח חיים חילוני בצורה מוצהרת, החרדים האנוסים שומרים על חזות חרדית כלפי חוץ, והם נוהגים בחילוניות רק בסתר ובעת שהם חשים בטוחים. למרות זאת, קשה להגדיר חלוקה דיכוטומית בין המונחים, שכן מחד גיסא, חלק מהיוצאים בשאלה מתלבשים כחרדים ונוהגים כמותם בצורה כלשהי כשהם מבקרים את בני משפחתם וחבריהם החרדים, ומאידך גיסא, חרדים אנוסים רבים מתנהגים כחילונים לכל דבר בעת שהם נמצאים יחד עם אנוסים אחרים או יחד עם יוצאים בשאלה ועם חילונים.
בנוסף, חלק גדול מהיוצאים בשאלה היו חרדים אנוסים בתחילת תהליך היציאה מן העולם החרדי.

קשיי אורח החיים החרדי-אנוס

חרדים אנוסים רבים מתמודדים עם קשיים הנובעים מקיום אורח חייהם. הקשיים כוללים את החשש מהיחשפות ואת האתגר של החיים הכפולים.
בעוד חלק מהחרדים האנוסים אינם משתפים כמעט אף אדם בעובדת היותם אנוסים, אחרים משתפים בכך חלק כלשהו ממכריהם, וחלק גדול מהם יוצר קשר גם עם אנשים אחרים המקיימים את אותו אורח החיים ואף עם חילונים ועם יוצאים בשאלה. חלקם, אף מבלים במקומות בילוי חילוניים.
כמו כן, בניגוד ליוצאים בשאלה אשר יכולים להיעזר בארגוני ובעמותות הקיימות במטרה לסייע להם, נכון ל-2019, עדיין אין גופים רשמיים המסייעים לחרדים אנוסים. עם זאת, קיימות עבורם קבוצות תמיכה וסיוע, וכן נערכים מפגשים ביניהם.

היקף התופעה והמודעות אליה

מאחר שרוב החרדים האנוסים משתדלים להסתיר ככל האפשר את עובדת היותם כאלו - מחשש להיחשפות, המודעות לתופעה זו מחוץ לחברה החרדית היא נמוכה. כמו כן, בשל כך ובשל סיבות נוספות כמו העובדה שמדי שנה יש חרדים נוספים העוברים לחיות באורח חיים חרדי-אנוס, ומנגד חרדים אנוסים אחרים יוצאים בשאלה, אין נתונים ברורים לגבי היקפה של התופעה. עם זאת, על סמך נתונים מסוימים, כמו למשל אלו הקשורים בהיקף תופעת היציאה בשאלה, יש המעריכים כי מתווספים לפחות כאלף חרדים אנוסים מדי שנה.

חרדים אנוסים בתרבות ובאומנות

כיום, תופעת החרדים האנוסים טרם זכתה לאזכורים של ממש בתרבות ובאומנות, אך הסדרה מתיר עגונות שתעלה לשידור בסוף אוקטובר 2019 עוסקת גם בתופעה זו.